અદાણી પેટ્રોનેટની 'ધ વાયર' સામે બદનક્ષીની ફરિયાદ, કોર્ટે ઇન્કવાયરીનો આદેશ કર્યો
નવગુજરાત સમય | Publish Date: Jan 19 2018 12:27AM
ભાજપના રાષ્ટ્રીય પ્રમુખ અમિત શાહના પુત્ર જય શાહે ધ વાયર સામે કરેલા બદનક્ષી કેસમાં સુનાવણી શરૂ કરાઈ છે. ત્યારે ધ વાયર સામે વધુ એક બદનક્ષીની ફરિયાદ થઈ છે. આ વખતે અદાણી પેટ્રોનેટ(દહેજ) પેટ્રોનેટ પોર્ટ પ્રા.લી. એ મેટ્રોકોર્ટમાં ધ વાયર સહિત સાત સામે બદનક્ષીની ફરિયાદ કરી છે.
જેમાં કોર્ટે ફરિયાદીનું વેરિફિકેશન લઇ આ મામલે સીઆરપીસીની કલમ 202 મુજબ કોર્ટ ઇન્કવાયરીનો આદેશ કર્યો છે. હવે 24મી જાન્યુઆરીએ કોર્ટમાં સાક્ષીઓની જુબાની લેવાશે. ઉલ્લેખનીય છે કે, ધ વાયરે અદાણી ગ્રૂપ પર જંગી દેવું હોવા સહિતના આક્ષેપો કરતો અહેવાલ પ્રસિધ્ધ કર્યો હતો.
અદાણી પેટ્રોનેટ(દહેજ) પોર્ટ પ્રા.લી. વતી એડવોકેટ સંજય ઠક્કરે ધ વાયર સહિત સાત સામે બદનક્ષીની ફરિયાદ કરી છે. જેમાં લેખમાં કરાયેલા બદનક્ષી ભર્યા લખાણ રજૂ કરતા જણાવાયું છે કે, ધ વાયરે પ્રસિધ્ધ કરેલા બદનક્ષી ભર્યા લેખના ટાઇટલમાં લખ્યું છે કે, અદાણી એલએનજી ટર્મિનલમાં આઇઓસી અને ગેઇલ દ્વારા કરાતા રોકાણ આર્થિક રીતે યોગ્ય છે?, જાહેરસાહસના રોકાણોના મદદથી જંગી દેવા હેઠળ દબાયેલ અદાણી ગ્રૂપને વધુ રોકાણ કરી શકશે, બેંકો પાસેથી નોંધપાત્ર ઋણ લેનાર ખાનગી ક્ષેત્રની કંપનીમાં કેવી રીતે કોઈ જાહેર સાહસ આટલો મોટો હિસ્સો ખરીદી શકે?, અદાણી જૂથનું બાકી દેવું વધીને 72,000 કરોડ થયું છે જે દેશમાં કોઈ ખાનગી જૂથ માથે રહેલું સૌથી જંગી દેવું છે, અદાણી હાર્બર સર્વિસિસ અને અદાણી પેટ્રોનેટ (દહેજ) પોર્ટ પહેલેથી જ એનસીએલટીની અમદાવાદ બેન્ચમાં નાદારીની કાર્યવાહીનો સામનો કરી રહી છે, રેટિંગ એજન્સી ક્રિસિલે તાજેતરમાં અદાણી પેટ્રોનેટ લિમિટેડની 6,559 કરોડની લોનને નોન-ઓઓપરેટિવ ગણાવી છે જેનો અર્થ એ કે રોકાણકારો, ધિરાણદારો અને અન્ય બજાર ભાગીદારોએ રેટિંગને ધ્યાનમાં લેતા અગાઉ સાવચેત રહેવું. આ પ્રકારનું રેટિંગ ત્યારે અપાય છે જ્યારે કંપની જરૂરી વિગતો પુરી પાડતી નથી તેમ ક્રિસિલે સ્પષ્ટતા કરતા જણાવ્યું હતું. આમ ઉપરોક્ત મુજબની લેખમાં લખાયેલી તમામ હકીકતો સત્યથી વેગળી છે અને બદનામ કરવાના હેતુથી લખાઈ છે.
ઉપરોક્ત મુદ્દે સ્પષ્ટતા કરતા ફરિયાદમાં એવી રજૂઆત કરાઈ છે કે, જાહેરસાહસોના રોકાણ મુદ્દે આઇઓસી અને ગેઇલના રોકાણ કરવાના નિર્ણયને ખોટી રીતે પ્રસિધ્ધ કર્યો છે, અદાણી એલએનજી ટર્મિનલ્સમાં રોકાણ અંગે આઇઓસી અને ગેઇલના નિર્ણય સાથે ફરિયાદીને કોઇ લેવાદેવા નથી, કંપનીનું દેવું સૌથી વધુ હોવાનો મુદ્દો પણ ખોટો છે, કંપનીની નાદારી અંગેની વિગતો પણ સત્યથી વેગળી છે, એનએલસીટી અમદાવાદ ખાતેની નાદારીની પ્રક્રિયા પડતર છે તે અંગે ન્યૂઝ નહીં પ્રસિધ્ધ કરવા મામલે આરોપીઓ તરફે બાંહેધરી અપાઈ હતી, જે પુરાવા સ્વરૂપે અમે કોર્ટમાં રજૂ કરીએ છીએ, ક્રિસીલના સબંધે લેખમાં લખાણ કરાયું છે તે પણ ખોટી રીતે પ્રસિધ્ધ કરાયું છે, અદાણી જૂથે સહયોગ આપવાનો ક્યારેય ઇનકાર કર્યો નથી અને ક્રિસીલને ટાંકીને ખોટો દાવો કરાયો છે, કંપનીના પ્રોજેક્ટ અને તેની માહિતીની લેખમાં જાણી જોઇને અવગણના કરાઈ છે, આમ લેખ દ્વારા કંપનીની બદનામી થઇ છે તેથી ધ વાયર સામે કાર્યવાહી કરવી જોઇએ. આવી ફરિયાદ બાદ કોર્ટે ફરિયાદીનું વેરિફિકેશન લઇ કોર્ટ ઇન્કવાયરીનો આદેશ કર્યો છે.